om delegationen af beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets forordning (EU) 2017/1369 af 4. juli 2017 om opstilling af rammer for energimærkning og om ophævelse af direktiv 2010/30/EU

RAPPORT FRA KOMMISSIONEN TIL EUROPA-PARLAMENTET OG RÅDET

om delegationen af beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets forordning (EU) 2017/1369 af 4. juli 2017 om opstilling af rammer for energimærkning og om ophævelse af direktiv 2010/30/EU

1.INDLEDNING

Europa-Parlamentets og Rådets forordning (EU) 2017/1369 om opstilling af rammer for energimærkning og om ophævelse af direktiv 2010/30/EU blev vedtaget den 4. juli 2017 og trådte i kraft den 1. august 2017. Den ophæver direktiv 2010/30/EU om angivelse af energirelaterede produkters energi- og ressourceforbrug ved hjælp af mærkning og standardiserede produktoplysninger.

Energimærkning af energirelaterede produkter giver forbrugerne mulighed for at træffe informerede valg på grundlag af klar information om energieffektiviteten og anden vigtig supplerende produktinformation. Energimærkning bidrager i væsentlig grad til energibesparelser og lavere energiregninger og fremmer samtidig innovation og investering i udvikling og markedsføring af mere energieffektive produkter. Harmonisering af kravene til EU-energimærkning på EU-plan gavner producenterne, branchen og EU's økonomi generelt. Sammen med minimumskravene til miljøvenligt design anslås disse regler at have sparet EU's energiforbrugere for udgifter på mere end 250 mia. EUR alene i 2022.

I henhold til artikel 11, stk. 4 og 5, i forordning (EU) 2017/1369 tillægges Kommissionen beføjelser til at vedtage delegerede retsakter med henblik på at reskalere mærker og fastsætte detaljerede krav til energimærker for specifikke produktgrupper i henhold til forordningens artikel 16. I artikel 17 fastsættes det, at beføjelsen til at vedtage delegerede retsakter tillægges Kommissionen for en indledende periode på seks år fra den 1. august 2017, og endvidere fastsættes betingelserne for forlængelse af beføjelsen.

2.RETSGRUNDLAG

Denne rapport er påkrævet i henhold til artikel 17, stk. 2, i forordning (EU) 2017/1369. I henhold til denne bestemmelse tillægges Kommissionen beføjelse til at vedtage delegerede retsakter i en periode på seks år fra den 1. august 2017 og pålægges at udarbejde en rapport vedrørende delegationen af beføjelser senest ni måneder inden udløbet af seksårsperioden. Formålet med denne rapport er at opfylde dette krav.

I henhold til artikel 17, stk. 2, i forordning (EU) 2017/1369 forlænges delegationen af beføjelser stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode, mens det fremgår af artikel 17, stk. 3, at delegationen af beføjelser til enhver tid kan tilbagekaldes af Europa-Parlamentet eller Rådet.

3.UDØVELSE AF DE DELEGEREDE BEFØJELSER

3.1. Høring forud for vedtagelse

I en ånd af åbenhed og gennemsigtighed har Kommissionen hørt eksperter, der er udpeget af medlemsstaterne, og relevante interessenter under udarbejdelsen af delegerede retsakter i henhold til forordning (EU) nr. 305/2011. Dette har fundet sted gennem regelmæssige særlige ekspertmøder og skriftlige høringer. Alle medlemsstater blev opfordret til at udpege eksperter til at deltage i disse høringer. Europa-Parlamentet blev også opfordret til at deltage. De dokumenter, der var relevante for høringerne, blev sendt samtidigt til Europa-Parlamentet og Rådet som fastsat i den fælles forståelse om delegerede retsakter. Der blev taget højde for de bemærkninger, der blev fremsat under høringerne, ved udarbejdelsen af de endelige udgaver af de delegerede retsakter. Desuden har Kommissionen regelmæssigt underrettet medlemsstaterne og repræsentanterne for branchen om de fremskridt, der er gjort med udkastene til delegerede retsakter, i overensstemmelse med forordningens artikel 14.

3.2. Delegerede retsakter, der er vedtaget

I rapporteringsperioden har Kommissionen udøvet sine delegerede beføjelser ved at vedtage følgende delegerede retsakter. Nedenstående tabel viser, hvilke retsakter der indeholder de specifikke foranstaltninger, der er vedtaget på grundlag af de relevante beføjelser i forordning (EU) 2017/1369.

Delegeret retsakt Beføjelser i forordning (EU) 2017/1369 1.Kommissionens delegerede forordning (EU) 2018/543 af 23. januar 2018 om berigtigelse af den spanske udgave af Kommissionens delegerede forordning (EU) nr. 812/2013 om supplering af Europa-Parlamentets og Rådets direktiv 2010/30/EU for så vidt angår energimærkning af vandvarmere og varmtvandsbeholdere samt pakker med vandvarmer og solvarmekomponent Artikel 16 2.Kommissionens delegerede forordning (EU) 2019/2013 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af elektroniske skærme og om ophævelse af Kommissionens delegerede forordning (EU) nr. 1062/2010 Artikel 11, stk. 5, og artikel 16 3.Kommissionens delegerede forordning (EU) 2019/2014 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af husholdningsvaskemaskiner og husholdningsvaske/tørremaskiner og om ophævelse af Kommissionens delegerede forordning (EU) nr. 1061/2010 og Kommissionens direktiv 96/60/EF Artikel 16 4.Kommissionens delegerede forordning (EU) 2019/2015 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af lyskilder og om ophævelse af Kommissionens delegerede forordning (EU) nr. 874/2012 Artikel 11, stk. 5 og artikel 16, stk. 1 5.Kommissionens delegerede forordning (EU) 2019/2016 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af køle/fryseapparater og om ophævelse af Kommissionens delegerede forordning (EU) nr. 1060/2010 Artikel 11, stk. 5 og artikel 16, stk. 1 6.Kommissionens delegerede forordning (EU) 2019/2017 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af husholdningsopvaskemaskiner og om ophævelse af Kommissionens delegerede forordning (EU) nr. 1059/2010 Artikel 11, stk. 5, og artikel 16 7.Kommissionens delegerede forordning (EU) 2019/2018 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af køle/fryseapparater, der anvendes til direkte salg Artikel 11 og 16 8.Kommissionens delegerede forordning (EU) 2020/987 af 20. januar 2020 om berigtigelse af visse sprogudgaver af delegeret forordning (EU) nr. 1254/2014 om supplering af Europa-Parlamentets og Rådets direktiv 2010/30/EU for så vidt angår energimærkning af ventilationsaggregater til boliger Artikel 16 9.Kommissionens delegerede forordning (EU) 2020/1059 af 27. april 2020 om berigtigelse af visse sprogudgaver af delegeret forordning (EU) nr. 1059/2010, (EU) nr. 1060/2010, (EU) nr. 1061/2010, (EU) nr. 1062/2010, (EU) nr. 626/2011, (EU) nr. 392/2012 og (EU) nr. 874/2012 for så vidt angår mærkning af visse energirelaterede produkter Artikel 16 10.Kommissionens delegerede forordning (EU) 2021/340 af 17. december 2020 om ændring af delegeret forordning (EU) 2019/2013, (EU) 2019/2014, (EU) 2019/2015, (EU) 2019/2016, (EU) 2019/2017 og (EU) 2019/2018 for så vidt angår krav til energimærkning af elektroniske skærme, husholdningsvaskemaskiner og husholdningsvaske/tørremaskiner, lyskilder, køle/fryseapparater, husholdningsopvaskemaskiner og køle/fryseapparater, der anvendes til direkte salg Artikel 11, stk. 5, og artikel 16

3.3. Indsigelse mod delegerede retsakter

I henhold til artikel 17, stk. 6, i forordning (EU) 2017/1369 kan Europa-Parlamentet eller Rådet gøre indsigelse mod en delegeret retsakt inden for en frist på to måneder fra datoen for meddelelsen, og denne frist kan forlænges med endnu tre måneder. Gør enten Europa-Parlamentet eller Rådet indsigelse mod en delegeret retsakt inden fristens udløb, træder den ikke i kraft. Hverken Europa-Parlamentet eller Rådet har gjort indsigelse mod nogen af de ovennævnte delegerede retsakter.

3.4. Behov for at forlænge beføjelsen til at vedtage delegerede retsakter